L'Ajuntament i la Generalitat donen un nou impuls a l'execució del Centre de Dia-CEAM de l'antic Economat d’AHM
09 de febrer 2024

![](/media/muifixa4/reunión-ceam-c.jpg?width=850&height=637.5)

L'Ajuntament de Sagunt ha mantingut una reunió amb la Generalitat Valenciana per a continuar insistint en la necessitat d'executar el Centre de Dia i Centre Especialitzat d'Atenció a Majors (CEAM) del Port de Sagunt, que comportarà la rehabilitació de l'antic Economat d'Altos Hornos del Mediterráneo.

L'alcalde del municipi, Darío Moreno, i la regidora de Serveis Socials i Majors, Nuria Carbó, han assistit a una trobada de treball amb la directora general d'Infraestructures Sanitàries de la Generalitat Valenciana, Mª Àngels Ramón-Llin, així com part de l'equip tècnic de la seua direcció, que ha servit per a aclarir aspectes tècnics que donen eixida a la licitació del projecte. Una reunió de la qual, en paraules dels edils, es desprén «**bona voluntat per part de la Generalitat Valenciana per a desbloquejar el projecte».**

«**Eixim amb bones sensacions d'esta trobada. El fet d'iniciar esta via de treball conjunt és un bon senyal i una prova que el projecte va cap avant**», ha declarat Moreno. «**L'objectiu ha sigut anar concretant quins són els passos a seguir i conéixer de primera mà la situació administrativa i financera en la qual es troba el projecte**», ha explicat, per la seua banda, la regidora Nuria Carbó. A més, la Generalitat ha sol·licitat revisar alguns aspectes tècnics i abordar detalls sobre l'expedient que, a causa del canvi d'equips, requerien de confirmació per part de l'Ajuntament. Una situació que, amb la trobada mantinguda, queda resolta i permetrà continuar avançant en el procés.

Encara que la Generalitat ha mostrat «**cautela**» a l'hora de parlar de dates, sí que ha deixat entreveure que estos treballs de depuració administrativa de l'expedient són pròxims a la seua conclusió. «**Agraïm especialment a la vicepresidenta segona del Consell, Susana Camarero, que està complint la seua paraula, constatem que existix un interés real per donar prioritat al CEAM del Port**», ha assegurat Moreno. «**L'espera es fa molt llarga quan estem parlant de més de 7.700 persones majors que requerixen una atenció de qualitat per part de la xarxa de servicis públics, però per primera vegada en mesos creiem que estem prop de la solució**», ha incidit l'edil de Serveis Socials i Majors.

«**Ha sigut una trobada de caràcter tècnic, però, lògicament, des de l'Ajuntament insistirem, en qualsevol espai en el qual se'ns done veu, en la necessitat d'executar una obra fonamental per a les nostres veïnes i veïns**», ha afirmat l'alcalde de Sagunt. «**Veiem avanços i, encara que estem atents a l'evolució, tenim l'esperança de rebre notícies positives en les pròximes setmanes**», ha anunciat Moreno.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-i-la-generalitat-donen-un-nou-impuls-a-l-execucio-del-centre-de-dia-ceam-de-l-antic-economat-d-ahm/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-i-la-generalitat-donen-un-nou-impuls-a-l-execucio-del-centre-de-dia-ceam-de-l-antic-economat-d-ahm/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-i-la-generalitat-donen-un-nou-impuls-a-l-execucio-del-centre-de-dia-ceam-de-l-antic-economat-d-ahm/ "Linked In")
*   [](mailto:?body=https://aytosagunto.es/va/actualitat/l-ajuntament-i-la-generalitat-donen-un-nou-impuls-a-l-execucio-del-centre-de-dia-ceam-de-l-antic-economat-d-ahm/)